**Laurence Allen "Larry" Elder** (s. 27. huhtikuuta 1952 Los Angeles, Kalifornia, Yhdysvallat) on yhdysvaltalainen konservatiivinen poliittinen kommentaattori ja radiojuontaja. Elder isännöi omaa radio-ohjelmaansa *The Larry Elder Show*, joka alkoi aluksi paikallisena radio-ohjelmana, mutta on sittemmin levinnyt muuallekin Yhdysvaltoihin. Elder on myös toiminut kolumnistina ja kirjoittanut kirjoja.

Vuonna 2021 Elder oli ehdolla Kalifornian kuvernööriksi vuonna 2021 järjestetyissä erikoisvaaleissa, joissa äänestettiin siitä, tulisiko istuva kuvernööri Gavin Newsom erottaa virastaan, ja kenen tulisi korvata hänet, jos hänet erotetaan. Elderiä pidettiin laajalti pääehdokkaana kuvernöörin korvaajaksi, ja lopulta hän sai eniten ääniä korvaajaehdokkaista. Newsomin pysymistä virassaan kannatti noin 62 % äänestäjistä, eikä häntä erotettu.

20. kesäkuuta 2023 Elder ilmoitti pyrkivänsä republikaanisen puolueen presidenttiehdokkaaksi vuoden 2024 presidentinvaaleissa. Hän kuitenkin luopui vaalikampanjasta lokakuun 2023 lopulla.

Elämä ja ura
------------

Elder syntyi vuonna 1952 Los Angelesissa.

Elder opiskeli politiikan tutkimusta Brownin yliopistossa ja valmistui Bachelor of Arts -tutkinnolla vuonna 1974. Vuonna 1977 hän valmistui Juris Doctor -tutkinnolla Michiganin yliopistosta.

Elder harjoitti valmistumisensa jälkeen lakia, mutta siirtyi lopulta kirjoittamaan mielipidekirjoituksia ja tekemään uraa radioshowalalla.

Yhteiskunnalliset näkemykset
----------------------------

Elder on yhteiskunnallisilta näkemyksiltään konservatiivi ja oikeistolainen. Elder on vankka entisen presidentti Donald Trumpin tukija, ja hän on epäillyt vuoden 2020 presidentinvaalien vaalitulosta. Hän vastustaa aborttia ja on kutsunut sitä murhaksi. Hän on myös skeptinen ilmastonmuutoksesta ja on kutsunut sitä myytiksi. Elder vastustaa aseiden ostamisen rajoituksia ja minimipalkkalakeja.

Elder on sanonut useita ristiriitaisia kommentteja naisista. Hän esimerkiksi kirjoitti eräässä kolumnissaan, että "naiset tietävät miehiä vähemmän poliittisista asioista, taloudesta ja ajankohtaisista tapahtumista". Hän myös kieltää sukupuolten välisen palkkaeron.

Elder kieltää systemaattisen rasismin olemassaolon Yhdysvalloissa, eikä hän usko, että Yhdysvalloissa on poliisiväkivaltaongelmaa.

Bibliografia
------------

* *The Ten Things You Can't Say in America*, 2001
* *Showdown: Confronting Bias, Lies, and the Special Interests that Divide America*, 2003
* *What's Race Got to Do with It?: Why It's Time to Stop the Stupidest Argument in America* (päivitetty versio), 2009
	+ Alkuperäinen julkaisu: *Stupid Black Men: How to Play the Race Card and Lose*, 2008
* *Double Standards: The Selective Outrage of the Left*, 2017
* *A Lot Like Me: A Father and Son's Journey to Reconciliation: A Memoir*, 2018
	+ Alkuperäinen julkaisu: *Dear Father, Dear Son: Two Lives...Eight Hours*, 2012

Lähteet
-------

1. ↑  Larry Elderin postaus Instagramissa *instagram.com*. Viitattu 29.6.2023.
2. ↑  Chad: Larry Elder *Hollywood Walk of Fame*.  25.10.2019. Viitattu 29.6.2023. (englanniksi)
3. ↑  Laurence Elder | U.S. Commission on Civil Rights *www.usccr.gov*. Viitattu 29.6.2023.
4. ↑  Gov. Newsom Keeps His Seat As A Majority Of California Voters Reject The Recall *NPR*. Viitattu 29.6.2023.
5. ↑  Here's Why Black Leaders Are Working To Stop Larry Elder's California Recall Campaign *NPR*. Viitattu 29.6.2023.
6. ↑  Radio host Larry Elder announces 2024 GOP bid for president *AP News*.  20.4.2023. Viitattu 29.6.2023. (englanniksi)
7. ↑  Shelton, Shania: Larry Elder ends his campaign for the 2024 Republican presidential nomination *edition.cnn.com*. Viitattu 6.11.2023. (englanniksi)
8. 1 2 3  Elder, Larry 1952– *encyclopedia.com*. Viitattu 29.6.2023.
9. 1 2 3  Once a Trump supporter, Larry Elder is now a challenger in the 2024 presidential race *Yahoo Finance*. Viitattu 29.6.2023.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Yhdysvallat
* Korea

 |
|  |
| Tieteilijät | 
* CiNii

 |

 |